Naudanlihan hinta on laskenut viime päivinä Puolassa merkittävästi tuotantoskandaalin vuoksi.

Ei herkimmille! Salaa kuvattu video paljastaa puolalaisen teurastamon epäeettisen toiminnan. Reuters

Puolassa naudanlihan hinta on lähtenyt jyrkkään laskuun viime päivien aikana, kertoi Puolan naudanlihan tuottajien etujärjestön johtaja maanantaina.

– Jos tämä suuntaus jatkuu, tuottajat voivat menettää noin 600 miljoonaa zlotya (140 miljoonaa euroa) tänä vuonna, Jacek Zarzecki sanoi tiedotustilaisuudessa Varsovassa uutistoimisto Reutersin mukaan.

Puolan naudanlihantuottajat ovat olleet suurissa ongelmissa sen jälkeen, kun järkyttävä televisiodokumentti paljasti, miten sairaita nautoja vietiin teurastettavaksi ja liha päätyi kuluttajille.

Puola on yksi EU:n ja Euroopan suurimmista lihanviejistä. Puolalaista lihaa syödään useissa maissa, myös Suomessa.

Ruotsissa Dagens Nyheter -lehti raportoi maanantaina, että noin 80 koulua Tukholman ympäristössä on saattanut tarjoilla oppilaille puolalaista naudanlihaa viime viikolla. Lihaa on toimitettu Ruotsiin juuri skandaaliteurastamolta.

”Satunnainen tapaus”

Puolalaisten naudanlihantuottajien etujärjestön mukaan mikään maa ei toistaiseksi ole lopettanut naudanlihan tuomista Puolasta kokonaan, mutta monet maat ovat rajoittaneet tuontiaan.

Puolan maatalousministeri Jan Ardanowski totesi maanantaina, että naudanlihaan kohdistuvat turvallisuushuolet uhkaavat mielikuvaa koko Puolan ruokatuotannosta. Ministeri sanoi, että turvallisuushuolten takana on ”laittoman eläinten teurastuksen satunnainen tapaus, joka on liioiteltu ennennäkemättömiin mittoihin”.

Puola tuottaa noin 560 000 tonnia naudanlihaa joka vuosi. Määrästä 85 prosenttia tuotetaan vientiä varten.